CELEX: 32021R0941
Language: lv
Date: 2021-06-10 00:00:00
Title: Komisijas Īstenošanas regula (ES) 2021/941 (2021. gada 10. jūnijs), ar ko nosaka specifisku procedūru tādu lielas noslodzes transportlīdzekļu identificēšanai, kas sertificēti kā profesionālie transportlīdzekļi, bet kas nav reģistrēti kā profesionālie transportlīdzekļi, un ar ko labo ražotāja gada vidējās īpatnējās CO2 emisijas, lai ņemtu vērā minētos transportlīdzekļus (Dokuments attiecas uz EEZ)

11.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 205/77
               
            
         KOMISIJAS ĪSTENOŠANAS REGULA (ES) 2021/941
         (2021. gada 10. jūnijs),
         ar ko nosaka specifisku procedūru tādu lielas noslodzes transportlīdzekļu identificēšanai, kas sertificēti kā profesionālie transportlīdzekļi, bet kas nav reģistrēti kā profesionālie transportlīdzekļi, un ar ko labo ražotāja gada vidējās īpatnējās CO2 emisijas, lai ņemtu vērā minētos transportlīdzekļus
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/1242 (2019. gada 20. jūnijs) par CO2 emisiju standartu noteikšanu jauniem lielas noslodzes transportlīdzekļiem un ar kuru groza Eiropas Parlamenta un Padomes Regulas (EK) Nr. 595/2009 un (ES) 2018/956 un Padomes Direktīvu 96/53/EK (1) un jo īpaši tās 2. panta 3. punktu,
         tā kā:
         
                     (1)
                  
                  
                     Lai identificētu lielas noslodzes transportlīdzekļus, kas ir sertificēti kā profesionālie transportlīdzekļi, bet nav reģistrēti kā profesionālie transportlīdzekļi, ir lietderīgi izmantot datus, kurus ražotāji un dalībvalstis ir snieguši saskaņā ar Eiropas Parlamenta un Padomes Regulu (ES) 2018/956 (2).
                  
               
                     (2)
                  
                  
                     Lai novērstu neatbilstības datos, kas saskaņā ar Regulu (ES) 2018/956 sniegti par sertifikācijām un reģistrācijām, dalībvalstīm un ražotājiem būtu jāatļauj sniegt komentārus un, vajadzības gadījumā, jaunu informāciju, ar ko labo iepriekš sniegto informāciju.
                  
               
                     (3)
                  
                  
                     Lai sekmētu pareizu un rūpīgu datu apstrādi un izvairītos no CO2 emisiju apzinātas vai neapzinātas nepareizas attiecināšanas uz lielas noslodzes transportlīdzekļiem, kas ir sertificēti kā profesionālie transportlīdzekļi, bet nav reģistrēti kā profesionālie transportlīdzekļi, ir nepieciešams, ka tā rezultātā veiktie labojumi, kuri piemēroti ražotāju gada vidējām īpatnējām CO2 emisijām, ir samērīgi un atturoši.
                  
               
                     (4)
                  
                  
                     Ja Komisija uzskata, ka transportlīdzekli vajadzēja reģistrēt kā profesionālo transportlīdzekli, tai būtu attiecīgi jālabo dalībvalsts sniegtie dati un transportlīdzeklis Regulas (ES) 2019/1242 2. panta 3. punkta vajadzībām jāuzskata par profesionālo transportlīdzekli.
                  
               
                     (5)
                  
                  
                     Tāpēc ražotāja vidējo īpatnējo CO2 emisiju aprēķināšanā nepareizi attiecinātiem lielas noslodzes transportlīdzekļiem ņem vērā tam ar profesionālās ekspluatācijas profiliem noteiktās CO2 emisijas, kas ir lielākas nekā ar piegādes veida ekspluatācijas profiliem noteiktās CO2 emisijas un tādējādi mazāk vēlamas attiecīgajam ražotājam, tā it kā transportlīdzeklis jau no sākuma būtu pareizi sertificēts kā piegādes transportlīdzeklis.
                  
               
                     (6)
                  
                  
                     Šajā regulā paredzētie pasākumi ir saskaņā ar Klimata pārmaiņu komitejas atzinumu,
                  
               IR PIEŅĒMUSI ŠO REGULU.
         
            1. pants
            Lielas noslodzes transportlīdzekļu identificēšana, kas sertificēti kā profesionālie transportlīdzekļi, bet nav reģistrēti kā profesionālie transportlīdzekļi
            
               1.   Komisija izveido sarakstu ar lielas noslodzes transportlīdzekļiem, kuri Regulas (ES) 2019/1242 2. panta 3. punkta nozīmē ir sertificēti kā profesionālie transportlīdzekļi, pamatojoties uz datiem, ko ražotājs sniedzis saskaņā ar Regulas (ES) 2018/956 5. pantu, bet kuri nav reģistrēti kā profesionālie transportlīdzekļi, pamatojoties uz datiem, ko dalībvalstis sniegušas saskaņā ar Regulas (ES) 2018/956 4. pantu.
            
            
               2.   Komisija kompetentajām iestādēm, kas minētas Regulas (ES) 2018/956 4. panta 2. punktā, un kontaktpunktiem, ko ražotāji norādījuši saskaņā ar Regulas (ES) 2018/956 5. panta 2. punktu, sniedz 1. punktā minētā saraksta attiecīgās daļas.
            
            
               3.   Kompetentās iestādes un ražotāji viena mēneša laikā pēc saraksta saņemšanas saskaņā ar 2. punktu var Komisijai sniegt skaidrojumus par to datu pareizību, kas sniegti saskaņā ar Regulas (ES) 2018/956 4. un 5. pantu.
            
            
               4.   Pēc skaidrojumu saņemšanas vai pēc tam, kad ir pagājis 3. punktā noteiktais viens mēnesis, Komisija izvērtē 1. punktā minēto lielas noslodzes transportlīdzekļu sarakstu, pamatojoties uz skaidrojumiem, kuri iesniegti saskaņā ar 3. punktu, pušu apgalvojumiem un, iespējamām turpmākām izmeklēšanām.
            
            
               5.   Ja, pamatojoties uz 4. punktā minētā izvērtējuma rezultātu, Komisija secina, ka saskaņā ar 1. punktu identificētie lielas noslodzes transportlīdzekļi ir bijuši pareizi reģistrēti kā transportlīdzekļi, kas nav profesionālie transportlīdzekļi, tā atbilstoši 2. pantam labo ražotāja gada vidējās īpatnējās CO2 emisijas, kurās ņem vērā minētos transportlīdzekļus.
            
            
               6.   Komisija, pamatojoties uz attiecīgo transportlīdzekļu tehniskajiem raksturlielumiem, sākotnēji ziņoto profesionālā transportlīdzekļa sertifikāciju var aizstāt ar tā paša lielas noslodzes transportlīdzekļa sertifikāciju, ko ražotājs pārrēķina atbilstoši tā tehniskajiem raksturlielumiem, un iekļauj Komisijas Regulas (ES) 2017/2400 (3) I pielikuma 1. tabulas 4., 5., 9. vai 10. grupā. Šādā gadījumā Komisija nelabo ražotāja gada vidējās īpatnējās CO2 emisijas atbilstoši 2. pantam, lai minētos transportlīdzekļus ņemtu vērā, bet transportlīdzekļus ņem vērā ražotāja vidējo īpatnējo CO2 emisiju noteikšanā atbilstoši Regulas (ES) 2019/1242 noteikumiem, jo īpaši tad, ja ražotājs, ievērojot deklarēšanas laikā pieejamo informāciju, ir veicis pamatoti sagaidāmus pasākumus, ar kuriem sekmē transportlīdzekļa pareizu deklarēšanu kā profesionālu transportlīdzekli.
            
            
               7.   Ja, pamatojoties uz 4. punktā minētā izvērtējuma rezultātu, Komisija secina, ka 1. punktā identificētie lielas noslodzes transportlīdzekļi bija jāreģistrē kā profesionālie transportlīdzekļi, tā labo datus, ko dalībvalsts sniegusi saskaņā ar Regulas (ES) 2018/956 4. pantu, un par minēto labojumu informē dalībvalsti, kurā minētie lielas noslodzes transportlīdzekļi tika reģistrēti.
            
         
         
            2. pants
            Labojumu attiecināšana uz vidējām īpatnējām CO2 emisijām
            Ja ir lielas noslodzes transportlīdzekļi, kas atbilst 1. panta 5. punkta noteikumiem, ražotāja gada vidējās īpatnējās CO2 emisijas labo šādi:
            
               (avgCO2sg)corr = (Vsg x avgCO2sg + Σv CO2Vv ) / (Vsg + Vocsg),
            kur:
            
               avgCO2sg
                ir ražotāja vidējās īpatnējās CO2 emisijas, kas definētas Regulas (ES) 2019/1242 I pielikuma 2.2. punktā;
            
               Vsg
                ir ražotāja jauno lielas noslodzes transportlīdzekļu skaits transportlīdzekļu apakšgrupā sg, izņemot profesionālos transportlīdzekļus, saskaņā ar Regulas (ES) 2019/1242 4. panta a) punktu;
            Σv ir visu ražotāja jauno lielas noslodzes transportlīdzekļu summa transportlīdzekļu apakšgrupā sg saskaņā ar 1. panta 5. punkta noteikumiem;
            
               CO2Vv
                profesionālā transportlīdzekļa v vidējās CO2 emisijas (g/tkm) dažādās ekspluatācijas profilu, slodzes apstākļu un degvielas veida kombinācijās, kas ziņotas saskaņā ar Regulu (ES) 2018/956;
            
               Vocsg
                ir ražotāja jauno lielas noslodzes transportlīdzekļu skaits transportlīdzekļu apakšgrupā sg saskaņā ar 1. panta 5. punktu.
            Ražotāju vidējās īpatnējās CO2 emisijas avgCO2sg
                Regulas (ES) 2019/1242 vajadzībām aizstāj ar labotajām ražotāju vidējām īpatnējām CO2 emisijām (avgCO2sg)corr
               .
         
         
            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 10. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 198, 25.7.2019., 202. lpp.
         
         
            (2)  Eiropas Parlamenta un Padomes Regula (ES) 2018/956 (2018. gada 28. jūnijs) par jaunu lielas noslodzes transportlīdzekļu CO2 emisiju un degvielas patēriņa monitoringu un ziņošanu (OV L 173, 9.7.2018., 1. lpp.).
         
            (3)  Komisijas Regula (ES) 2017/2400 (2017. gada 12. decembris), ar ko Eiropas Parlamenta un Padomes Regulu (EK) Nr. 595/2009 īsteno attiecībā uz lielas noslodzes transportlīdzekļu CO2 emisiju un degvielas patēriņa noteikšanu un groza Eiropas Parlamenta un Padomes Direktīvu 2007/46/EK un Komisijas Regulu (ES) Nr. 582/2011 (OV L 349, 29.12.2017., 1. lpp.).